পরিস্থিতি বদলায় রাজ্যে পালাবদলের পর। শীর্ষ নেতা কিষেনজির মৃত্যুর পরে মাওবাদীদের শক্তিক্ষয় হয়। থিতিয়ে আসে নাশকতা-সন্ত্রাস। মন্দা কাটিয়ে পর্যটন-শিল্পও ধীরে ধীরে চাঙ্গা হতে শুরু করে। সুদিন ফিরছে দেখে রাজ্য সরকারও জঙ্গলমহলে পর্যটন প্রসারে একগুচ্ছ পরিকল্পনা নেয়। তারই অন্যতম ঝাড়গ্রাম রাজবাড়ি ঘিরে ট্যুরিস্ট কমপ্লেক্স। পর্যটন উন্নয়ন নিগমের অধিকর্তা সি মুরুগান জানান, ‘১২টির মধ্যে ১১টি কটেজের কাজ শেষ। আরও একটির কাজ খুব তাড়াতাড়ি শেষ হবে। প্রতিটি কটেজে দু শয্যার দুটি করে ঘর। ভাড়া দিনে ১,৬০০ টাকা। শীতের সময়ে বিশেষ ছাড়। জেলাশাসকের নেতৃত্বে একটি কমিটি ও পর্যটন নিগম যোথভাবে কটেজগুলি দেখাশোনা করবে’। ২৮ ডিসেম্বর থেকে প্যাকেজ ট্যুর চালু করেছে নিগম। এক রাত দুদিনের জন্য খরচ ৩,৬৮০ টাকা। কী থাকছে প্যকেজ ট্যুরে? নির্দিষ্ট দিন সকালে কলকাতা থেকে বাস ঝাড়গ্রামের উদ্দেশে রওনা। ওই দিন হাতিবাড়ি,রামেশ্বর মন্দির, টুসু মন্দির দেখে রাজবাড়ি ট্যুরিস্ট কমপ্লেক্সে রাত যাপন। রাতে ধামসা মাদল সহযোগে আদিবাসীদের নাচগানের ব্যবস্থা।পরের দিন কনকদুর্গা মন্দির, চিল্কিগড় রাজবাড়ি দেখতে পারেন পর্যটকরা। দ্বিতীয়দিন ঝাড়গ্রাম মিনিচিড়িয়া খানা, সাবিত্রী মন্দির দেখে দুপুরে খাওয়াদাওয়া সেরে কলকাতার উদ্দেশে রওনা।